
VENDIM
Nr. 370, datë 29.5.2019

PËR DISA SHTESA NË VENDIMIN NR. 730, DATË 20.10.2016, TË KËSHILLIT TË MINISTRAVE, “PËR MIRATIMIN E RREGULLORES PËR KUSHTET, KRITERET, TARIFAT, AFATET DHE PROCEDURËN PËR KLASIFIKIMIN E STRUKTURAVE AKOMODUESE”

Në mbështetje të nenit 100 të Kushtetutës dhe të pikës 5, të nenit 45, të ligjit nr. 93/2015, “Për turizmin”, të ndryshuar, me propozimin e ministrit të Turizmit dhe Mjedisit, Këshilli i Ministrave 

VENDOSI:

Në tekstin e rregullores të miratuar me vendimin nr. 730, datë 20.10.2016, të Këshillit të Ministrave, bëhen shtesat si vijon:
1. Në nenin 1 pas pikës 3 shtohet pika 4, me këtë përmbajtje: 
 “4. Kategorizimin e strukturave akomoduese.”.
2. Në nenin 3 pas shkronjës “c” shtohet c/1, me këtë përmbajtje: 
 “c/1. Certifikatë kategorizimi, dokumenti i lëshuar nga komisioni i standardizimit të veprimtarive turistike për llojin e strukturës akomoduese.”.
3. Në nenin 4, pas pikës 2 shtohen pikat 3 dhe 4, me këtë përmbajtje: 
 “3 Çdo sipërmarrës turistik që ushtron veprimtarinë si strukturë akomoduese duhet të pajiset me certifikatë kategorizimi. 
4. Mënyra dhe procedurat e kategorizimit të strukturave akomoduese përcaktohen me urdhër ministri.”.
4. Pas nenit 7 shtohet neni 7/1, me këtë përmbajtje: 

“Neni 7/1

Për strukturat akomoduese me 4 apo 5 yje që janë mbajtëse të një marke tregtare të regjistruar dhe të njohur ndërkombëtarisht “Brand name”, vlerësimi për klasifikimin e tyre bëhet nga ministria përgjegjëse për turizmin, me kërkesë të vetë sipërmarrësit turistik, deri në nënshkrimin e marrëveshjes me agjenci apo organizata ndërkombëtare, të mirënjohura në fushën e vlerësimit të strukturave akomoduese, sipas përcaktimeve të bëra në pikën 1, të nenit 7, të rregullores.”.
5. Ngarkohet Ministria e Turizmit dhe Mjedisit për zbatimin e këtij vendimi. 

